**Ministru kabineta noteikumu projekta “Grozījumi Ministru kabineta 2013. gada 29. janvāra noteikumos Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2013. gada 29. janvāra noteikumos Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”” (turpmāk – noteikumu projekts) paredz Korupcijas novēršanas un apkarošanas biroja (turpmāk – Birojs) amatpersonu (darbinieku) mēnešalgas noteikšanas kārtību.Paredzēts, ka noteikumu projekts stāsies spēkā 2021.gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 13.8 pants, kas stāsies spēkā 2021. gada 1. janvārī.[[1]](#footnote-1) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeimā 2020. gada 23. novembrī pieņemti grozījumi Atlīdzības likumā, kas paredz jaunu Biroja amatpersonu (darbinieku) mēnešalgas noteikšanas kārtību un deleģējumu Ministru kabinetam noteikt Biroja amatpersonu (darbinieku) mēnešalgas noteikšanas kārtību un apmēru. Ņemot vērā minēto, nepieciešams veikt atbilstošus grozījumus Ministru kabineta 2013. gada 29. janvāra noteikumos Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” (turpmāk – noteikumi Nr. 66), papildinot tos ar jaunu II.2 nodaļu, kas nosaka Biroja amatpersonu (darbinieku) mēnešalgas noteikšanas kārtību.Birojs ir tiešās pārvaldes iestāde, līdz ar to saskaņā ar spēkā esošajiem normatīvajiem aktiem Biroja amatpersonu (darbinieku) mēnešalga līdz šim tika noteikta tāpat kā citās tiešās pārvaldes iestādēs. Vienlaikus, atšķirībā no citām tiešās pārvaldes iestādēm, Birojs saskaņā ar Korupcijas novēršanas un apkarošanas biroja likuma 8. pantā minēto funkciju ir gan operatīvās darbības subjekts, gan izmeklēšanas iestāde (sk. Kriminālprocesa likuma 386. panta 6. punktu). Birojā, līdzīgi kā iekšlietu sistēmas iestādēs, ir amatpersonas, kuras veic noziedzīgu nodarījumu izmeklēšanu un gatavo pierādījumus apsūdzības celšanai (izmeklēšana un operatīvā darbība), t.sk. īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās. Arī Satversmes tiesa, vērtējot līdzīgu institūciju funkcijas, atzinusi, ka Biroja amatpersonas, iekšlietu sistēmas amatpersonas ar speciālajām dienesta pakāpēm un prokurori ir tādas amatpersonas, kas tieši saistītas gan ar izmeklēšanu, gan operatīvo darbību, līdz ar to ir arī savstarpēji salīdzināmas *(sk. Satversmes tiesas 2013. gada 8. novembra spriedumu lietā Nr. 2013-01-01)*.Neskatoties uz salīdzināmām funkcijām, Birojā nodarbinātajiem Atlīdzības likumā noteiktais maksimālais mēnešalgas apmērs būtiski atšķīrās no Atlīdzības likumā noteiktā maksimālā mēnešalgas apmēra iekšlietu sistēmas amatpersonām ar speciālajām dienesta pakāpēm. Iekšlietu sistēmas amatpersonām ar speciālajām dienesta pakāpēm tiek piemērots atšķirīgs amatu katalogs un mēnešalgu grupas (sk. Atlīdzības likuma 7.2 un 8. pantu), kā arī saskaņā ar Atlīdzības likuma 4. panta divpadsmito daļu iekšlietu sistēmas iestāžu amatpersonām ar speciālajām dienesta pakāpēm, kurām noteikts pienākums veikt izmeklēšanu īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, maksimālo mēnešalgas apmēru nosaka atbilstoši rajona (republikas pilsētas) prokurora mēnešalgai (2020. gadā – 2 783 *euro*), taču šis princips saskaņā ar spēkā esošo normatīvo regulējumu nebija attiecināms uz Biroja izmeklētājiem, kaut arī Birojam ir noteikta ekskluzīva kompetence izmeklēt ārvalstu amatpersonu kukuļošanas lietas. Ievērojot minēto, normatīvajā aktā ietvertā atšķirīgā pieeja mēnešalgas noteikšanā Birojā un iekšlietu sistēmas iestādēs - radīja aizvien lielāku atšķirību salīdzināmo amatpersonu atlīdzībā. Turklāt rajona (republikas pilsētas) prokurora mēnešalga jau 2020. gadā par vairāk kā 300 *euro* pārsniedza pat maksimāli iespējamo visu Biroja amatpersonu mēnešalgu (16. mēnešalgu grupu, iestādes vadītājs).Uz būtisko atšķirību atalgojumā Biroja un iekšlietu sistēmas iestādēs norādījusi arī Valsts kontrole revīzijas ziņojumā "Par Korupcijas novēršanas un apkarošanas biroja 2019. gada pārskatu" (turpmāk – revīzijas ziņojums). Revīzijas ziņojumā Valsts kontrole salīdzinājusi Birojā nodarbināto atlīdzību ar Valsts policijas Galvenās Kriminālpolicijas pārvaldes Ekonomisko noziegumu apkarošanas pārvaldē (turpmāk – ENAP) nodarbinātajiem noteikto atlīdzību, jo arī Biroja atbildībā ir noziedzīgu nodarījumu izmeklēšana ekonomikas un finanšu jomā. Valsts kontrole revīzijas ziņojumā secinājusi, ka Biroja galvenā inspektora ar lielāko noteikto mēnešalgas likmi atalgojums 2019. gadā ir par 26 % mazāks nekā ENAP. Turklāt Biroja galvenā inspektora atalgojumā mēnešalga veido 65,58 %, bet ENAP – 52,62 %. Lai gan revīzijas ziņojums ir par 2019. gadu, jāņem vērā, ka 2020. gadā atšķirība atalgojumā bija vēl pamanāmāka, ņemot vērā mēnešalgas likmes palielinājumu ENAP. Valsts kontrole norāda, ka, lai gan abu iestāžu amatpersonas veic izmeklēšanu īpaši sarežģītās un liela apjoma lietās, normatīvajos aktos noteiktā Biroja un ENAP maksimālā mēnešalga no 2020. gada 1. janvāra būtiski atšķiras – Biroja galvenā inspektora maksimāli iespējamā mēnešalga normatīvo aktu ietvaros ir par 436 *euro* mazāka nekā salīdzināmam amatam ENAP. Tādējādi Birojā līdz šim esošais atalgojums, kas noteikts atbilstoši Atlīdzības likumam nebija konkurētspējīgs, kā rezultātā bija grūti piesaistīt kvalificētas amatpersonas.Attiecīgi, lai to risinātu tika izstrādāti grozījumi Atlīdzības likumā, kas stāsies spēkā 2021.gada 1.janvārī. Savukārt, ņemot vērā Atlīdzības likumā noteikto deleģējumu Ministru kabinetam, ir izstrādāti grozījumi noteikumos Nr.66, papildinot tos ar jaunu II.2 nodaļu, kas nosaka Biroja amatpersonu (darbinieku) mēnešalgas noteikšanas kārtību un apmēru. Lai noteiktu Biroja priekšnieka un Biroja amatpersonas (darbinieka) mēnešalgu, tāpat kā līdz šim, tās amatu klasificēs saskaņā ar normatīvajiem aktiem par vienotu amatu klasifikācijas sistēmu un amatu klasificēšanas kārtību valsts un pašvaldību institūcijās (amatu katalogs) un noteiks amata saimi, līmeni un amatam atbilstošo mēnešalgu grupu. Noteikumu projekts paredz, ka Biroja priekšnieka un Biroja amatpersonas (darbinieka) mēnešalgas noteikšanā turpmāk vairs netiks piemērota noteikumu Nr.66 II nodaļā minētā kārtība (tas ir, ka amatpersonām (darbiniekiem) nosaka kategorijas atbilstoši, kurām tiek noteikts mēnešalgas maksimālais apmērs). Noteikumu projekts paredz, ka Biroja priekšniekam mēnešalgu noteiks Ministru prezidents, ņemot vērā Biroja priekšnieka kvalifikāciju (izglītība, pieredze) Atlīdzības likuma 5. pielikumā attiecīgajai mēnešalgu grupai paredzētā mēnešalgas diapazona ietvaros. Savukārt Biroja amatpersonām (darbiniekiem) konkrēto mēnešalgu Atlīdzības likuma 5. pielikumā attiecīgajai mēnešalgu grupai paredzētā mēnešalgas diapazona ietvaros noteiks Biroja priekšnieks vai viņa pilnvarota amatpersona, ievērojot noteikumu projektā noteiktos kritērijus - amatpersonas (darbinieka) kvalifikācija (amatpersonas (darbinieka) izglītības un papildu izglītības līmenis, profesionālā pieredzes ilgums gados atbilstoši amata prasībām, vadītājiem – arī darbinieku vadīšanas pieredzes ilgums gados), kompetenču (profesionālo prasmju un zināšanu līmenis atbilstoši amata prasībām) un darba snieguma līmenis (darba sniegums, kas raksturo darba rezultātus atbilstoši izvirzītajiem mērķiem un rezultātiem) un regulārais darba apjoms (regulārā darba apjoma līmenis, salīdzinot ar citiem līdzīga amata veicējiem). Šādi kritēriji diferencēs Biroja amatpersonas (darbiniekus) grupās atbilstoši tam, cik attīstīta un atbilstoša ir viņu kvalifikācija un kompetences amata prasībām, cik produktīvs ir viņa sniegums, kādi ir darba rezultāti caurmērā un cik liels ir tā regulārais darba apjoms. Atlīdzības likuma 5. pielikums nosaka katrai mēnešalgu grupai mēnešalgas intervāla koeficienta minimumu, viduspunktu un maksimumu. Attiecīgi ar amata prasībām atbilstošu sniegumu, kvalifikāciju un kompetencēm, optimālu darba sniegumu (rezultātiem) un standartam atbilstošu regulārā darba apjomu Biroja amatpersonu (darbinieku) mēnešalga tiks noteikta atbilstoši skalas viduspunktam, savukārt, ja kvalifikācija un kompetences, kā arī darba sniegums (rezultāti) un regulārais darba apjoms pārsniedz amata aprakstā noteikto, Biroja amatpersonu (darbinieku) mēnešalga varēs pārsniegt viduspunktu, savukārt, ja kvalifikācija un kompetences vai darba sniegums (rezultāti) un regulārais darba apjoms tikai daļēji atbildīs amata apraksta prasībām, Biroja amatpersonu (darbinieku) mēnešalgu noteiks zem viduspunkta. Ņemot vērā šo gradāciju, atbilstoši Atlīdzības likuma 5. pielikumā attiecīgajai mēnešalgu grupai paredzētā mēnešalgas diapazona ietvaros Biroja amatpersonām (darbiniekiem) tiks noteikta individuālā alga atbilstoši to kvalifikācijai, kompetenču un darba snieguma līmenim un regulārajam darba apjomam.Noteikumu projektā reglamentētā kārtība neattiecas uz Biroja amatpersonām, kurām atlīdzība tiek noteikta atbilstoši Atlīdzības likuma 4.panta 12. daļai. Proti, Biroja amatpersonām, kuras ir iesaistītas izmeklēšanas darbību veikšanā īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, maksimālo mēnešalgas apmēru nosaka atbilstoši rajona (republikas pilsētas) prokurora mēnešalgai. |
| 3. | Projekta izstrādē iesaistītās institūcijas un publiskas personas kapitālsabiedrības | Birojs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biroja amatpersonas (darbinieki).Birojs. |
| 2. | Tiesiskā regulējuma ietekme uz tautsaimniecību un administratīvo slogu | Ilgtermiņā ir sagaidāma pozitīva ietekme uz tautsaimniecību, jo, stiprinot Biroja operatīvās un izmeklēšanas spējas, tiks palielināta ekonomisko noziegumu novēršana, atklāšana un apkarošana, tādējādi veicinot godīgu konkurenci publiskajos iepirkumos, kā arī mazinot publiskas personas finanšu līdzekļu un mantas izšķērdēšanas riskus. Sabiedrības grupām projekta tiesiskais regulējums pēc būtības nemaina to tiesības un pienākumus. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru. Nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav.  |

Iesniedzējs: Ministru prezidents Arturs Krišjānis Kariņš

Vizē: Korupcijas novēršanas un

apkarošanas biroja priekšnieks Jēkabs Straume

Stepiņa 67012345

Diana.Stepina@knab.gov.lv

1. 2020. gada 23. novembra likums "Grozījumi Valsts un pašvaldību institūciju amatpersonu un darbinieku atlīdzības likumā". Publicēts oficiālajā izdevumā "Latvijas Vēstnesis", 11.12.2020., Nr. 240A https://www.vestnesis.lv/op/2020/240A.27 [↑](#footnote-ref-1)